b'\n_START_ARTICLE_\nKitajska knji\xc5\xbeevnost\n_START_SECTION_\nZa\xc4\x8detki\n_START_PARAGRAPH_\nNajstarej\xc5\xa1i ohranjeni primeri kitaj\xc5\xa1\xc4\x8dine so napisi na kosteh za prerokovanje iz dinastije Shang, vendar niso literarni. Prvi kitajski pisni dokumenti, ki jih je mogo\xc4\x8de ozna\xc4\x8diti kot literatura, izvirajo iz obdobja dinastije Zhou. Ob koncu te epohe je \xc5\xbee nastala velika mno\xc5\xbeina del, od filozofskih razprav, zgodovinskih knjig pa do pesni\xc5\xa1kih zbirk. Nekatera od teh besedil verjetno izvirajo iz \xc5\xa1e zgodnej\xc5\xa1ega obdobja in nam ponujajo be\xc5\xbeen vpogled v tiste tema\xc4\x8dne \xc4\x8dase._NEWLINE_Med najpomembnej\xc5\xa1e filozofe, katerih besedila posedujejo tudi literarno vrednost, \xc5\xa1tejejo med drugim Konfucij (\xe5\xad\x94\xe5\xad\x90 K\xc7\x92ngzi, Mojster Kong), Lao zi (\xe8\x80\x81\xe5\xad\x90 L\xc7\x8eozi, Mojster Lao, napisal je knjigo \xe9\x81\x93\xe5\xbe\xb7\xe7\xb6\x93 Dao de Jing), Zhuang zi (\xe8\x8e\x8a\xe5\xad\x90 Zhu\xc4\x81ngzi, Mojster Zhuang), Mencij (\xe5\xad\x9f\xe5\xad\x90 M\xc3\xa8ngzi, Mojster Meng) in Mo zi (\xe5\xa2\xa8\xe5\xad\x90 M\xc3\xb2zi). Tudi delo Sun Zi-ja (\xe5\xad\xab\xe5\xad\x90 S\xc5\xabnzi), Umetnost vojne (\xe5\xad\xab\xe5\xad\x90\xe5\x85\xb5\xe6\xb3\x95 Sunzi bingfa) ni samo priro\xc4\x8dnik za voja\xc5\xa1ke voditelje, temve\xc4\x8d poseduje hkrati tudi veliko literarno vrednost._NEWLINE_Najve\xc4\x8dji vpliv so imela Konfucijeva dela, \xc5\xbee samo zaradi polo\xc5\xbeaja dr\xc5\xbeavne religije, na katerega je bil konfucianizem povzdignjen med dinastijo Han. Upravi\xc4\x8deno lahko v njegovem krogu in v krogu \xc5\xa1ole Ru nastala dela razumemo kot politi\xc4\x8dne priro\xc4\x8dnike za pravilno vodenje dr\xc5\xbeave. Njegova dela so bila skupaj z drugimi kunfucijanskimi deli med dinastijo Song zbrana v zbirki Pet klasikov (Knjiga premen - \xe6\x98\x93\xe7\xb6\x93 Yi jing; Knjiga pesmi - \xe8\xa9\xa9\xe7\xb6\x93 Shi jing; Knjiga listin - \xe6\x9b\xb8\xe7\xb6\x93 Shu jing; Knjiga obredov - \xe7\xa6\xae\xe8\xa8\x98 Li ji; Pomladni in jesenski letopisi - \xe6\x98\xa5\xe7\xa7\x8b\xe9\x8c\x84 Chun qiu lu) ter \xc5\xa0tiri knjige (Pogovori - \xe8\xab\x96\xe8\xaa\x9e L\xc3\xban y\xc5\xad, Mencij \xe2\x80\x93 \xe5\xad\x9f\xe5\xad\x90 M\xc3\xa8ng z\xc4\xad, Veliki nauk - \xe5\xa4\xa7\xe5\xad\xb8 D\xc3\xa0 xu\xc3\xa9, Nauk o sredini - \xe4\xb8\xad\xe5\xba\xb8 Zh\xc5\x8dng y\xc5\x8dng). Pri Petih klasikih gre za zbirke besedil iz obdobja Zhou ali celo prej. Tu gre izpostaviti predvsem Knjigo pesmi, v kateri so zbrane pesmi tistega \xc4\x8dasa. Za\xc4\x8dne se s pesmimi, ki so jih peli pri verskih obredih v vladarski pala\xc4\x8di, in kon\xc4\x8da z ljudskimi pesmimi iz kne\xc5\xbeevin. Vse pesmi sestojijo iz natanko \xc5\xa1tirih pismenk na eno vrstico. Posebej ljudske pesmi se prilo\xc5\xbenostno \xc5\xa1e danes citira._NEWLINE_Eddinstveno mesto je dosegel pesnik Q\xc5\xab Yu\xc3\xa1n (\xe5\xb1\x88\xe5\x8e\x9f) s svojo zbirko Chu ci (\xe6\xa5\x9a\xe8\xbe\xad, Elegije iz Chu-ja), ki se odlikuje po svojih dolgih, relativno svobodnih in s \xc4\x8dustvi nabitih pesmih.\n_START_SECTION_\nDinastija Han (206 pr. n. \xc5\xa1t. - 220)\n_START_PARAGRAPH_\nKnjiga Zapisi velikega zgodovinarja (\xe5\x8f\xb2\xe8\xa8\x98, Sh\xc4\xad J\xc3\xac) izpod peresa Sima Qian-a (\xe5\x8f\xb8\xe9\xa6\xac\xe9\x81\xb7) ni samo pomembno delo kitajskega zgodovinopisja, hkrati tudi zavzema visoko mesto v literarnem smislu in se \xc5\xa1e danes citira v kitajskih u\xc4\x8dbenikih kot primer klasi\xc4\x8dne kitaj\xc5\xa1\xc4\x8dine._NEWLINE_V \xc4\x8dasu dinastije Han so se pesemske oblike nadalje razvile, pri \xc4\x8demer sta se izoblikovali dve tradiciji. Ena tradicija je sledila svobodni liriki Qu Yuan-a in se imenuje Fu (\xe8\xb3\xa6, F\xc3\xb9). Tudi v razpolo\xc5\xbeenju (\xc5\xbealost in izrazi nezadovoljstva) ta tradicija posnema zgled Qu Yuan-a. Druga tradicija se je razvila iz pesmi zbirke Shi jing, ki so sledile zelo strogim prozodi\xc4\x8dnim pravilom. Posebne priljubljenosti so bile dele\xc5\xbene pesmi s petimi oziroma sedmimi zlogi na vrstico  (\xe4\xba\x94\xe8\xa8\x80\xe5\x8f\xa4\xe8\xa9\xa9 Wuyan Gushi oziroma \xe4\xb8\x83\xe8\xa8\x80\xe5\x8f\xa4\xe8\xa9\xa9 Qiyan Gushi), ki se jih pri\xc5\xa1teva med \xe2\x80\x9epesmi v starem slogu\xe2\x80\x9c (\xe5\x8f\xa4\xe8\xa9\xa9 Gushi). Oba ta metruma sta se med dinastijo Tang v nadaljnji obliki (imenovani \xe8\xbf\x91\xe9\xab\x94\xe8\xa9\xa9 Jintishi oziroma \xe2\x80\x9epesmi v novem slogu\xe2\x80\x9c) \xc5\xa1e posebej razvila. Cesarji dinastije Han so se tudi potrudili, da so zbrali ljudske pesmi (\xe6\xa8\x82\xe5\xba\x9c Yuefu) iz vseh delov cesarstva._NEWLINE_Druga velika literarna zvrst je bila proza. Ve\xc4\x8dina teh besedil se je izrekala o dolo\xc4\x8deni politi\xc4\x8dni temi ali pa dajalo nasvete za cesarja. Po dana\xc5\xa1nji interpretaciji se jih lahko pri\xc5\xa1teva k zvrsti politi\xc4\x8dnih kitajskih esejev.\n_START_SECTION_\n\xc4\x8cas med dinastijo Han in Tang (220 - 618)\n_START_PARAGRAPH_\nOb koncu vzhodnega Hana je dosegla petzlo\xc5\xbena pesemska oblika svoj vrh. Celo dr\xc5\xbeavniki kot so bili Cao Cao in njegova sinova Cao Pi ter Cao Zhi so se razveseljevali s to pesemsko obliko in so dosegli zelo visok nivo. Pesnica Cai Wenji, ki je \xc5\xbeivela v istem \xc4\x8dasu, je v tej obliki napisala dolgo, ve\xc4\x8d kot sto verzov obsegajo\xc4\x8do pesem o svojih do\xc5\xbeivetjih v hunskem ujetni\xc5\xa1tvu. Tudi ljudske pesmi so se poslu\xc5\xbeevale te pesemske oblike. Najbolj poznana je pesem Mulan Ci (\xe6\x9c\xa8\xe8\x98\xad\xe8\xbe\xad), ki pripoveduje zgodbo o mladi \xc5\xbeeni Hua Mulan, ki namesto o\xc4\x8deta odide v vojsko in se bori proti Hunom. Preko Disneyevega animiranega filma je zgodba (v dramaturgiji sicer zelo spremenjena) postala poznana tudi na zahodu. Pod \xc4\x8drto je literarna produkcija v nemirnih \xc4\x8dasih med Hanom in Tangom v primerjavi z obdobji pred in po tem vendarle nekoliko bolj na redko posejana.\n_START_SECTION_\nDinastija Tang (618 \xe2\x80\x93 907)\n_START_PARAGRAPH_\nDinastija Tang od nekdaj velja za vrh v cesarskem obdobju, zato ni presenetljivo, da so \xc5\xa1tevilna literarna dela iz tega \xc4\x8dasa pre\xc5\xbeivela do danes. Dru\xc5\xbebeno bogastvo, socialna varnost in neobi\xc4\x8dajna svoboda mi\xc5\xa1ljenja na politi\xc4\x8dnem podro\xc4\x8dju, posebej na za\xc4\x8detku obdobja Tang, so ustvarili vrenje literarne ustvarjalnosti.\n_START_SECTION_\nLirika\n_START_PARAGRAPH_\nPoseben razcvet sta do\xc5\xbeiveli pet- in sedemzlo\xc5\xbeni pesemski obliki, predvsem L\xc3\xbcshi (\xe5\xbe\x8b\xe8\xa9\xa9, "obi\xc4\x8dajna osemvrsti\xc4\x8dnica?") in Jueju (\xe7\xb5\x95\xe5\x8f\xa5, "\xc5\xa1tirivrsti\xc4\x8dnica"). V obdobju dinastije Qing sestavljena knjiga poezije z naslovom \xe2\x80\x9eVse pesmi Tanga\xe2\x80\x9c (\xe5\x85\xa8\xe5\x94\x90\xe8\xa9\xa9) vsebuje 48.900 pesmi izpod peresa ve\xc4\x8d kot 2200 pesnikov. Izstopajo\xc4\x8di predstavniki te dobe so trije pesniki: Li Bai (\xe6\x9d\x8e\xe7\x99\xbd), Du Fu (\xe6\x9d\x9c\xe7\x94\xab) in Bai Juyi (\xe7\x99\xbd\xe5\xb1\x85\xe6\x98\x93)._NEWLINE_Li Bai, ki je \xc5\xbeivel v \xc4\x8dasu razcveta vladavine Tang, je bil \xc5\xbee za \xc4\x8dasa \xc5\xbeivljenja slavljen kot genij in je bil dobrodo\xc5\xa1el gost v vi\xc5\xa1ji dru\xc5\xbebi, vklju\xc4\x8dno s cesarskim dvorom. Njegov neobrzdan in nediscipliniran \xc5\xbeivljenjski slog mu je zaprl dostop do uradni\xc5\xa1ke kariere. Zato je popotoval po vsem cesarstvu in v svojih pesmih opeval de\xc5\xbeelo in ljudi. \xc4\x8ceprav le-te sledijo zelo natan\xc4\x8dnim predpisom o \xc5\xa1tevilu zlogov in naglasnim shemam, delujejo neizumetni\xc4\x8deno in so pre\xc5\xbeete z Li Baijevim hrepenenjem po svobodi, v\xc4\x8dasih se v njegovih vrsticah zasluti tudi dolo\xc4\x8den napuh. Li Bai na Kitajskem vse do danes u\xc5\xbeiva status \xe2\x80\x9esvetnika poezija\xe2\x80\x9c. \xc4\x8cas \xc5\xbeivljenja Du Fu-ja se deloma prekriva z Li Baijevim. Du Fu je do\xc5\xbeivel, kako so An Lushan-ova vstaja in slede\xc4\x8de vojne oslabile dinastijo Tang. V svojih pesmih je naslikal realno \xc5\xbeivljenje ljudi iz tistega \xc4\x8dasa. Mnoge njegove pesmi so se osvobodile omejitev \xc5\xa1tiri- ali osemvrsti\xc4\x8dne forme in predstavljajo dolge pripovedne pesmi. Poleg tega so napisane v splo\xc5\xa1no razumljivem jeziku. Bai Juyi je \xc5\xbeivel proti konca obdobja Tang. Tudi on je pisal dalj\xc5\xa1e pesmi, ki delujejo svobodneje od pesmi iz zgodnej\xc5\xa1ih \xc4\x8dasov.\n_START_SECTION_\nEsejistika\n_START_PARAGRAPH_\nEden izmed literarnih tokov v obdobju Tang je bilo \xe2\x80\x9egibanje starega jezika\xe2\x80\x9c (\xe5\x8f\xa4\xe6\x96\x87\xe9\x81\x8b\xe5\x8b\x95). Predstavniki tega gibanja so propagirali vrnitev k neokra\xc5\xa1enemu, bolj jedrnatemu in stvarnemu jeziku iz obdobja Han in pred tem. Obrnili so se proti izumetni\xc4\x8deni rabi jezika, ki je cvetela na Kitajskem od \xc4\x8dasa severnih in ju\xc5\xbenih dinastij (420 \xe2\x80\x93 581) dalje. \xc5\xa0tevilni literati iz tega gibanja so izvrstni esejisti. Posebej slavna predstavnika tega gibanja sta Han Yu (\xe9\x9f\x93\xe6\x84\x88) und Liu Zongyuan (\xe6\x9f\xb3\xe5\xae\x97\xe5\x85\x83). V kitajski zgodovini so ve\xc4\x8dkrat nastopili tokovi, ki so za svoj bojni klic imeli vrnitev k zgodnej\xc5\xa1emu, preprostej\xc5\xa1emu in konciznej\xc5\xa1emu jeziku. Gibanje starega jezika v obdobju Tang je bilo prvo tako gibanje in tudi eno najbolj dolgotrajnih.\n_START_SECTION_\nNovela obdobja Tang\n_START_PARAGRAPH_\nNovele dinastije Tang imajo razmeroma kompleksno pripovedno strukturo in se jih tradicionalno deli v \xc5\xa1tiri skupine: ljubezenske, zgodovinske, juna\xc5\xa1ke in fantasti\xc4\x8dne zgodbe._NEWLINE_Vendar je to obdobje postalo poznano v glavnem po fantasti\xc4\x8dnih novelah, ki se obi\xc4\x8dajno ozna\xc4\x8dujejo kot Chuanqi (\xe5\x82\xb3\xe5\xa5\x87), kar dobesedno pomeni \xe2\x80\x9eizro\xc4\x8dilo o nenavadnih dogodkih\xe2\x80\x9c. Novele se sicer odvijajo v realnem svetu dinastije Tang in se navezujejo na poznane kraje posebej v glavnem mestu Chang\xe2\x80\x99an, vendar protagoniste pogosto privedejo v stik z nad\xc4\x8dutnimi in fantasti\xc4\x8dnimi svetovi. Posebej gre navesti pisatelja Li Gonzuo-ja (\xe6\x9d\x8e\xe5\x85\xac\xe4\xbd\x90) z delom Zgodba o upravitelju ju\xc5\xbenega okraja (\xe5\x8d\x97\xe6\x9f\xaf\xe5\xa4\xaa\xe5\xae\x88\xe5\x82\xb3 - N\xc3\xa1nk\xc4\x93 t\xc3\xa0ish\xc7\x92u zhu\xc3\xa0n), v katerem pripovedovalec znotraj sanjskega do\xc5\xbeivetja v nekem mravlji\xc5\xa1\xc4\x8du odkrije popolno dr\xc5\xbeavo. V Gospodi\xc4\x8dni Ren (\xe4\xbb\xbb\xe6\xb0\x8f\xe5\x82\xb3 - R\xc3\xa8nsh\xc3\xac zhu\xc3\xa0n) izpod peresa Shen Jiji-ja (\xe6\xb2\x88\xe6\x97\xa2\xe6\xbf\x9f) iz leta 781 se pripoveduje o sre\xc4\x8danju med mladim mo\xc5\xbeem in lisi\xc4\x8djim duhom (\xe7\x8b\x90\xe7\x8b\xb8\xe7\xb2\xbe - Huli jing)._NEWLINE_Kot primer zgodovinske novele naj se omeni delo Starec s kodrasto brado (\xe8\x99\xaf\xe9\xab\xaf\xe5\xae\xa2\xe5\x82\xb3 - Qiuranke zhuan) Du Guangting-a (\xe6\x9d\x9c\xe5\x85\x89\xe5\xba\xad; 850-933), ki poveli\xc4\x8duje ustanovitelja dinastije Sui, cesarja Wen-a. Med najbolj poznane ljubezenske zgodbe te dobe sodi \xc5\xbdivljenje gospodi\xc4\x8dne Li (\xe6\x9d\x8e\xe5\xa8\x83\xe5\x82\xb3 - L\xc7\x90 W\xc3\xa1 zhu\xc3\xa0n), ki govori o ljubezni mladega u\xc4\x8denjaka do razvratne, toda na koncu moralno o\xc4\x8di\xc5\xa1\xc4\x8dene kurtizane._NEWLINE_Obstajajo tudi obse\xc5\xbene zbirke novel, posebej gre navesti Poro\xc4\x8dila o skrivnostnem in nenavadnem (\xe7\x8e\x84\xe6\x80\xaa\xe9\x8c\x84 - Xuanguai lu) pisatelja Niu Sengru (\xe7\x89\x9b\xe5\x83\xa7\xe5\xad\xba; 780-848), Poro\xc4\x8dila iz pala\xc4\x8dne sobane (\xe5\xae\xa3\xe5\xae\xa4\xe5\xbf\x97 - Xuanshi Zhi) pisatelja Zhang Du (\xe5\xbc\xb5\xe8\xae\x80; 834?-882) in Zbirka o nesli\xc5\xa1anem(?) (\xe5\xbc\x82\xe9\x97\xbb\xe9\x9b\x86 - Yiwen Ji) pisatelja Chen Han (\xe9\x99\x88\xe7\xbf\xb0).\n_START_SECTION_\nDinastija Song (circa 960 \xe2\x80\x93 1279)\n_START_PARAGRAPH_\nDinastija song sicer predstavlja v kitajski zgodovini razmeroma \xc5\xa1ibko in tudi precej nestabilno dinastijo, vendar ni bila ni\xc4\x8d manj ble\xc5\xa1\xc4\x8de\xc4\x8de obdobje kitajske klasi\xc4\x8dne umetnosti, verjetno jo je tudi pospe\xc5\xa1evala mo\xc4\x8dna podpora cesarjev Songa. Tako je bil denimo cesar Huizong tudi sam nadarjen slikar in kaligraf ter je veliko umetnikov postavil za visoke uradnike, ki pa so vsi v svojih slu\xc5\xbebah odpovedali in tako zape\xc4\x8datili usodo severnega Songa._NEWLINE_Razcvet lirike iz \xc4\x8dasa dinastije Tang se je sicer nadaljeval tudi v Songu, vendar je bil navezan na zglede minule dobe. Mnogi pesniki so se pri\xc5\xa1tevali k dolo\xc4\x8deni \xc5\xa1oli, ki je nosila ime histori\xc4\x8dnega zgleda. Denimo tako imenovani slog B\xc3\xa1i J\xc5\xaby\xc3\xac-ja (B\xc3\xa1i J\xc5\xaby\xc3\xac \xe7\x99\xbd\xe5\xb1\x85\xe6\x98\x93, 772\xe2\x80\x93846) se odlikuje po preprostem jeziku in socialno kriti\xc4\x8dnih potezah, za njegovega najpomembnej\xc5\xa1ega predstavnika pa velja W\xc3\xa1ng Y\xc7\x94ch\xc4\x93ng (\xe7\x8e\x8b\xe7\xa6\xb9\xe5\x81\x81; 954\xe2\x80\x931001). \xc5\xa0ola Xikun (\xe8\xa5\xbf\xe5\xb4\x91), ki ji je na\xc4\x8deloval Yang Yi (\xe6\xa5\x8a\xe5\x84\x84; 974\xe2\x80\x931020) je nasprotno posnemala ocvetli\xc4\x8deno-sentimentalni slog pesnika iz dobe Tang, L\xc7\x90 Sh\xc4\x81ngy\xc7\x90n-a (\xe6\x9d\x8e\xe5\x95\x86\xe9\x9a\xb1; 813-858). Za svoje ime dolguje hvalo pesemski antologiji iz \xc4\x8dasa dinastije Song, ki je bila poimenovana po pogorju Xikun. \xc5\xa0ola Changli (\xe6\x98\x8c\xe9\xbb\x8e) izvaja svoje poimenovanje od \xe2\x80\x9estudijskega imena\xe2\x80\x9c (kitajski literati so lahko dobili vzdevke po imenih hi\xc5\xa1 ali sob, kjer so ustvarjali) z njene strani \xc4\x8da\xc5\xa1\xc4\x8denega pesnika H\xc3\xa1n Y\xc3\xb9-ja (\xe9\x9f\x93\xe6\x84\x88; 768\xe2\x80\x93824) iz \xc4\x8dasa dinastije Tang. Na splo\xc5\xa1no se jo ima za reakcijo na starej\xc5\xa1o liriko obdobja Song, posebej na tradicijo Xikun. Najbolj znan predstavnik je bil \xc5\x8cuy\xc3\xa1ng Xi\xc5\xab (\xe6\xad\x90\xe9\x99\xbd\xe4\xbf\xae; 1007\xe2\x80\x931072). V \xc4\x8dasu ju\xc5\xbenega Songa je naposled nastala \xc5\xa1e \xc5\xa1ola Jiangxi (\xe6\xb1\x9f\xe8\xa5\xbf), poimenovana po rodni provinci njenega duhovnega vodje Hu\xc3\xa1ng T\xc3\xadngji\xc4\x81n-a (\xe9\xbb\x84\xe5\xba\xad\xe5\xa0\x85; 1045\xe2\x80\x931105), ki je ustvarjala zlasti razpolo\xc5\xbeenjsko liriko narave._NEWLINE_Izstopajo\xc4\x8da pesni\xc5\xa1ka osebnost obdobja Song pa je bil S\xc5\xab D\xc5\x8dngp\xc5\x8d (\xe8\x98\x87\xe6\x9d\xb1\xe5\x9d\xa1; 1037\xe2\x80\x931101). Druga\xc4\x8de kot mnogi njegovi kolegi je bil \xc5\xbee za \xc4\x8dasa \xc5\xbeivljenja nasplo\xc5\xa1no dele\xc5\xbeen velikega ugleda. Udejstvoval se je na skoraj vseh podro\xc4\x8djih klasi\xc4\x8dne kitajske poezije in je pisal pesmi oblike Ci (\xe8\xa9\x9e) in Fu (\xe8\xb3\xa6) kot tudi vse vrste pesmi, imenovane Shi (\xe8\xa9\xa9). Znana je postala zlasti njegova pesem Oda o poti k rde\xc4\x8di pe\xc4\x8dini(?) (\xe5\x89\x8d\xe8\xb5\xa4\xe5\xa3\x81\xe8\xb3\xa6 -  Qi\xc3\xa1n Ch\xc3\xacb\xc3\xac F\xc3\xb9)._NEWLINE_Pesmi vrste Ci so do\xc5\xbeivele bolj samostojen razvoj. V nasprotju s poezijo Tanga imajo pesmi Ci razli\xc4\x8dno dol\xc5\xbeino stavkov in so tako svobodnej\xc5\xa1e in bolj \xc4\x8dustvene. Pesmi Ci so bile izvorno ljudske pesmi, ki so jih pozneje sprejeli literati. V \xc4\x8dasu Songa so jih \xc5\xa1e vedno peli. Kot predstavnike te pesemski oblike gre omeniti S\xc5\xab D\xc5\x8dngp\xc5\x8d-ja, pesnico L\xc7\x90 Q\xc4\xabngzh\xc3\xa0o (\xe6\x9d\x8e\xe6\xb8\x85\xe7\x85\xa7; 1084\xe2\x80\x931151) in X\xc4\xabn Q\xc3\xacj\xc3\xad-ja (\xe8\xbe\x9b\xe6\xa3\x84\xe7\x96\xbe; 1140\xe2\x80\x931207). V poznej\xc5\xa1o pesemsko zbirko z naslovom Vse pesmi Ci iz \xc4\x8dasa Songa (\xe5\x85\xa8\xe5\xae\x8b\xe8\xa9\x9e - Qu\xc3\xa1n S\xc3\xb2ng-C\xc3\xad) je bilo sprejetih skoraj 20.000 pesmi izpod peresa ve\xc4\x8d kot 1300 pesnikov in pesnic._NEWLINE_V \xc4\x8dasu Songa so pri\xc5\xa1le v modo tudi tako imenovani zapiski (s \xc4\x8dopi\xc4\x8dem) (\xe7\xad\x86\xe8\xa8\x98 \xe2\x80\x93 B\xc7\x90j\xc3\xac), ve\xc4\x8dinoma kratki prozni sestavki esejisti\xc4\x8dne vsebine, ki so bili pogosto objavljeni v okviru zbirk in so danes cenjeni kot dragoceni kulturnozgodovinski viri. Tam se najdejo anekdote, dnevniki, potopisna poro\xc4\x8dila, vendar tudi pustolovske zgodbe in zgodbe o duhovih, \xc5\xa1ale, uganke in drobna proza vsakr\xc5\xa1ne vrste. Najstarej\xc5\xa1e delo te vrste so Zapiski Song Jingwen-a (\xe5\xae\x8b\xe6\x99\xaf\xe6\x96\x87\xe5\x85\xac\xe7\xad\x86\xe8\xa8\x98 - S\xc3\xb2ng J\xc7\x90ngw\xc3\xa9n G\xc5\x8dng B\xc7\x90j\xc3\xac) izpod peresa S\xc3\xb2ng Q\xc3\xad-ja (\xe5\xae\x8b\xe7\xa5\x81; 998\xe2\x80\x931061)._NEWLINE_V \xc4\x8dasu Songa so vzniknile \xc5\xa1e druge literarne oblike, ki so jih v naslednjih obdobjih naprej razvili, tako so na primer v tem \xc4\x8dasu nastale praoblike poznej\xc5\xa1ih romanov Povest o treh kraljestvih in Potovanje na zahod. Dokumentirane so tudi gledali\xc5\xa1ke uprizoritve, ki so se v poznej\xc5\xa1ih obdobjih razvile v dana\xc5\xa1njo kitajsko opero v njeni vsakokratni regionalni obliki.\n_START_SECTION_\nDinastija Yuan (1261 \xe2\x80\x93 1368)\n_START_PARAGRAPH_\nMed dinastijo Yuan je gledali\xc5\xa1\xc4\x8de, ki se je pojavilo \xc5\xbee v \xc4\x8dasu Songa, doseglo svoj vrh. Od ve\xc4\x8d kot 600 poimensko poznanih del se jih je do danes ohranile preko 160, nekatera med njimi so \xc5\xa1e zmeraj zelo priljubljena in \xc5\xa1e naprej sodijo med pogosto izvajan repertoar tradicionalnega gledali\xc5\xa1\xc4\x8da._NEWLINE_Mongolsko gospostvo je privedlo tudi do kulturnega me\xc5\xa1anja, tako so v tem \xc4\x8dasu nastali \xc5\xa1tevilni juna\xc5\xa1ki epi, katerih protagonisti so denimo tibetanskega ali mongolskega porekla.\n_START_SECTION_\nDinastija Qing (1644 \xe2\x80\x93 1911)\n_START_PARAGRAPH_\nDinastija Qing je zadnja cesarska dinastija v kitajski zgodovini in hkrati tudi najbolj dolgotrajna dinastija med tistimi, ki jih niso vzpostavili pripadniki ve\xc4\x8dinskega ljudstva Han. Da bi utrdili svojo oblast, so \xc5\xa1e posebej na za\xc4\x8detku mo\xc4\x8dno preganjali intelektualce. Poleg tega so z uvedbo mo\xc4\x8dno sformalizirane in strogo konfucijanske oblike dr\xc5\xbeavnega izpita izobrazbo bodo\xc4\x8dih uradnikov stla\xc4\x8dili v tesne intelektualne kalupe. Tak\xc5\xa1na politika je vodila do tega, da so bile literarne inovacije in nove filozofske teorije redke. Omembe vredno izjemo tvori roman Sanje v rde\xc4\x8di sobi (\xe7\xb4\x85\xe6\xa8\x93\xe5\xa4\xa2 / \xe7\xba\xa2\xe6\xa5\xbc\xe6\xa2\xa6 - Pinyin H\xc3\xb3ng L\xc3\xb3u M\xc3\xa8ng). Podrobni opis zatona neke dru\xc5\xbeine iz vi\xc5\xa1jega sloja nudi obilne vpoglede v \xc5\xbeivljenje, nravi in situacije tistega \xc4\x8dasa. Wu Jingzi-jev roman Neuradna zgodovina gozda u\xc4\x8denjakov (\xe5\x84\x92\xe6\x9e\x97\xe5\xa4\x96\xe5\x8f\xb2 R\xc3\xbal\xc3\xadn w\xc3\xa0ish\xc7\x90) iz leta 1749 predstavlja satiro na uradni\xc5\xa1tvo in dr\xc5\xbeavne izpite tiste dobe._NEWLINE_Kot pripovednik kratke proze \xc5\xa1e posebej izstopa P\xc3\xba S\xc5\x8dngl\xc3\xadng (\xe8\x92\xb2\xe6\x9d\xbe\xe9\xbd\xa1; 1640\xe2\x80\x931715) s svojo znamenito zbirko Nenavadne zgodbe iz u\xc4\x8denjakove sobe (\xe8\x81\x8a\xe9\xbd\x8b\xe8\xaa\x8c\xe7\x95\xb0 - Li\xc3\xa1ozh\xc4\x81i zh\xc3\xacy\xc3\xac)._NEWLINE_\xc5\xa0ele proti koncu dinastije Qing so se \xe2\x80\x93 spodbujeno preko stikov z zahodno kulturo \xe2\x80\x93 pojavili novi literarni impulzi, posebej v svobodnem ozra\xc4\x8dju odprtih trgovskih mest kot sta Kanton in Shanghai. Mojstrovina tega poznega obdobja je v dialektu Wu napisani roman \xc5\xbdivljenjepisi cvetlic na morju (\xe6\xb5\xb7\xe4\xb8\x8a\xe8\x8a\xb1\xe5\x88\x97\xe5\x82\xb3) iz leta 1892 pisatelja Han Bangqing-a (v mandarin\xc5\xa1\xc4\x8dino in angle\xc5\xa1\xc4\x8dino je delo prevedla Eileen Chang).\n_START_SECTION_\nModerna\n_START_PARAGRAPH_\nModerna kitajska literatura se je za\xc4\x8dela v 20. stoletju. Obrat k vsakdanjemu jeziku na ra\xc4\x8dun ljudstvu komaj \xc5\xa1e umljive klasi\xc4\x8dne kitaj\xc5\xa1\xc4\x8dine je \xc5\xa1el v\xc5\xa1tric z globokim dru\xc5\xbebenim rezom, povzro\xc4\x8denim s prehodom iz cesarske dinastije v republiko. Mnoge zahodne literarne oblike so bile z velikim uspehom prilagojene in vne\xc5\xa1ene v kitajsko literaturo. Mejnik sta postavila tako Manifest filozofa, filologa in diplomata Hu Shi-ja (1891 \xe2\x80\x93 1962) iz 1916 kot tudi tako imenovano Gibanje 4. maja iz 1919, ki sta si na prapor zapisala prese\xc5\xbeenje tradicionalnega konfucianizma in modernizacijo kitajske kulture. Tako so se posku\xc5\xa1ali boriti tudi proti tako imenovani knji\xc5\xbeevnosti \xe2\x80\x9emandarink (vrsta race) in metuljev\xe2\x80\x9c, \xc4\x8deprav so tovrstna dela \xc5\xa1tela med najbolj brano literaturo svojega \xc4\x8dasa.\n_START_SECTION_\nProza\n_START_PARAGRAPH_\nZa utemeljitelja moderne kitajske proze velja zdravnik L\xc7\x94 X\xc3\xb9n (\xe9\xb2\x81\xe8\xbf\x85; 1881\xe2\x80\x931936). Po zatonu razpadajo\xc4\x8de dinastije Qing se je v svojih pripovedih in esejih zavzel za duhovno reorientacijo kitajskega ljudstva in za prese\xc5\xbeenje tradicionalnih paternalizmov. \xc4\x8ceprav so ga njegovi spisi v tridesetih letih pogosto privedli v konflikt s komunisti, ga je po njegovi smrti Komunisti\xc4\x8dna partija Kitajske, ki je med tem \xc5\xbee pri\xc5\xa1la na oblast, instrumentalizirala za svoje namene. Njegovo najbolj znano delo je zbirka kratkih zgodb Kriki  (\xe5\x90\xb6\xe5\x96\x8a - N\xc3\xa0h\xc7\x8en)._NEWLINE_Mand\xc5\xbeurijec L\xc7\x8eo Sh\xc4\x9b (\xe8\x80\x81\xe8\x88\x8d, 1899\xe2\x80\x931966) je postal znan pred vsem po romanu Rik\xc5\xa1a (\xe9\xa7\xb1\xe9\xa7\x9d\xe7\xa5\xa5\xe5\xad\x90 - Lu\xc3\xb2tuo Xi\xc3\xa1ngzi, dobesedno Kamela Xiangzi) in po drami \xc4\x8cajnica (\xe8\x8c\xb6\xe9\xa4\xa8 - Ch\xc3\xa1gu\xc7\x8en). Lao She je samo psevdonim, njegovo pravo ime se je glasilo Sh\xc5\xab Q\xc3\xacngch\xc5\xabn (\xe8\x88\x92\xe6\x85\xb6\xe6\x98\xa5)._NEWLINE_Med politi\xc4\x8dne pisatelje kitajske moderne sodi M\xc3\xa1o D\xc3\xb9n (\xe8\x8c\x85\xe7\x9b\xbe; 1896\xe2\x80\x931981), ki je prvotno pri\xc5\xa1el z novinarskega podro\xc4\x8dja. Ni bil samo udele\xc5\xbeen pri ustanovitvi Kitajske komunisti\xc4\x8dne partije leta 1921, pa\xc4\x8d pa je pozneje deloval tudi kot Maov zasebni tajnik in naposled kot kulturni minister. Njegovi poglavitni deli sta Sviloprejke (\xe6\x98\xa5\xe8\x9a\x95 - Ch\xc5\xabnchiji, dobesedno Pomladne sviloprejke) in Mrk (ali Polno\xc4\x8d?) (\xe5\xad\x90\xe5\xa4\x9c - Z\xc7\x90y\xc3\xa8)._NEWLINE_B\xc4\x81 J\xc4\xabn (\xe5\xb7\xb4\xe9\x87\x91; 1904\xe2\x80\x932005) dolguje hvalo za svoj literani pomen obse\xc5\xbenemu romanesknemu opusu, denimo trilogijama Ljubezen ( \xe7\x88\xb1\xe6\x83\x85 - A\xc3\xacq\xc3\xadng) iz leta 1936 in Hudournik (\xe6\xbf\x80\xe6\xb5\x81 - J\xc4\xabli\xc3\xba) iz leta 1940, vendar tudi svojemu vplivu v vlogi prevajalca tuje literature in v vlogi protagonista gibanja za esperanto.\n_START_SECTION_\nLirika\n_START_PARAGRAPH_\nKitajska knji\xc5\xbeevnost se je tudi na podro\xc4\x8dju lirike otresla tradicionalnih vezi kot posledica Hu Shi-jevega manifesta iz 1916 in tako imenovanega Gibanja 4. maja. Tako moderne kitajske pesmi (\xe6\x96\xb0\xe8\xa9\xa9 - prosti verz) denimo presegajo stroge formalne predpise pesni\xc5\xa1ke oblike Jintishi in ve\xc4\x8dinoma ne sledijo ve\xc4\x8d nobenemu dolo\xc4\x8denemu vzorcu._NEWLINE_V vsebini je mogo\xc4\x8de razbrati mo\xc4\x8dne vplive evropske lirike, za kar so odgovorni zlasti pesniki, ki so se vrnili iz Anglije, Francije in Nem\xc4\x8dije. Tako se denimo pesnik Xu Zhimo v svojih romanti\xc4\x8dnih pesmih navezuje na stvaritve angle\xc5\xa1kih pesnikov Keatsa in Shelleyja._NEWLINE_Znani kitajski pesniki iz obdobja med padcem monarjije in ustanovitvijo Ljudske republike so denimo H\xc3\xba Sh\xc3\xac (\xe8\x83\xa1\xe9\x80\x82/\xe8\x83\xa1\xe9\x81\xa9, 1891\xe2\x80\x931962), K\xc4\x81ng B\xc3\xa1iq\xc3\xadng (\xe5\xba\xb7\xe7\x99\xbd\xe6\x83\x85, 1896\xe2\x80\x931959) in pesnica B\xc4\xabng X\xc4\xabn (\xe5\x86\xb0\xe5\xbf\x83, 1900\xe2\x80\x931999). Veliko je na podro\xc4\x8dju lirike dosegel tudi univerzalno nadarjeni Gu\xc5\x8d M\xc3\xb2ru\xc3\xb2 (\xe9\x83\xad\xe6\xb2\xab\xe8\x8b\xa5, 1892\xe2\x80\x931978).\n_START_SECTION_\nLjudska republika Kitajska\n_START_PARAGRAPH_\nPo ustanovitvi Ljudske republike Kitajske leta 1949 je bila kitajska literatura trdno v prijemu uradne partijske politike: po Maovih besedah je imela \xe2\x80\x9eslu\xc5\xbeiti mno\xc5\xbeicam\xe2\x80\x9c in \xe2\x80\x9ezavzemati stali\xc5\xa1\xc4\x8da mno\xc5\xbeice\xe2\x80\x9c. V tem oziru so bile merodajne tako imenovane  yan\'an\xc5\xa1ke(?) smernice. Politi\xc4\x8dni veter je pihal, posebej med razli\xc4\x8dnimi kampanijami, restriktivno in vmes liberalno. Pomembni pisatelji kot H\xc3\xba F\xc4\x93ng (\xe8\x83\xa1\xe9\xa2\xa8, 1902\xe2\x80\x931985) und D\xc4\xabng L\xc3\xadng (\xe4\xb8\x81\xe7\x8e\xb2, 1904\xe2\x80\x931986) so bili izpostavljeni silovitim dr\xc5\xbeavnim represalijam in kampanijam. Naklonjenost pa so u\xc5\xbeivali avtorji, ki so se posvetili temam socialisti\xc4\x8dne propagande kot so razredni boj, proces kolektivizacije v kmetijstvu ali napredek industrializacije. Omeniti gre denimo Zh\xc3\xa0o Sh\xc3\xb9l\xc7\x90-ja (\xe8\xb6\x99\xe6\xa8\xb9\xe7\x90\x86, 1906\xe2\x80\x931970), ki je postal znan po romanu Spremembe na vasi dru\xc5\xbeine Li (Lijia zhuangde banjian) iz leta 1946, A\xc3\xac W\xc3\xba-ja (\xe8\x89\xbe\xe8\x8a\x9c, 1904\xe2\x80\x931992), ki je v svojem delu Stokrat ojeklenjeno(?) (Bailian chenggang) iz leta 1958 poveli\xc4\x8duje lepoto industrijske proizvodnje, ali pa Du Pengch\xc3\xa9ng-a (\xe6\x8e\x92\xe8\x88\xab\xe7\xa8\x8b, 1921\xe2\x80\x931991), ki slika izzive ob gradnji \xc5\xbeelezni\xc5\xa1kih prog. Poleg tega se je v velikem obsegu podpiralo umetni\xc5\xa1ko drugorazredno ustvarjalnost, denimo ne\xc5\xa1kodljive ljudske zgodbe v epigonsko tradicionalnem slogu ali tudi plesne napeve v slogu opere Yangge. Med tako imenovano kulturno revolucijo (ca. 1966 \xe2\x80\x93 1976) se je pisateljska produkcija v veliki meri zaustavila, dovoljena so bila samo redka vzor\xc4\x8dna dela, deloma so pisatelji postali \xc5\xbertve kampanje. Ko se je Kitajska leta 1979 politi\xc4\x8dno odprla, je to podobno kot na slikarskem podro\xc4\x8dju tudi za literaturo prineslo s seboj dolo\xc4\x8deno liberalizacijo. Tako imenovana literatura brazgotin (\xe4\xbc\xa4\xe7\x97\x95\xe6\x96\x87\xe5\xad\xa6 - sh\xc4\x81ngh\xc3\xa9n w\xc3\xa9nxu\xc3\xa9) je denimo tematizirala deloma travmati\xc4\x8dne izku\xc5\xa1nje \xc5\xa1irokih krogov prebivalstva v \xc4\x8dasu kulturne revolucije. Osrednja dela te smeri so med drugim pripovedi Razredni u\xc4\x8ditelj (\xe7\x8f\xad\xe4\xb8\xbb\xe4\xbb\xbb - B\xc4\x81n zh\xc7\x94r\xc3\xa8n) Li\xc3\xba X\xc4\xabnw\xc7\x94-ja (\xe5\x88\x98\xe5\xbf\x83\xe6\xad\xa6, *1942), Brazgotine (Shanghen) L\xc3\xba X\xc4\xabnh\xc3\xbaa-ja (\xe5\x8d\xa2\xe6\x96\xb0\xe5\x8d\x8e, *1954) in Rde\xc4\x8di javor (Feng) Zh\xc3\xa8ng Y\xc3\xac-ja (\xe9\x83\x91\xe4\xb9\x89, *1947)._NEWLINE_Literaturi brazgotin je nato sledila \xe2\x80\x9eLiteratura nove dobe\xe2\x80\x9c, ki je bila mo\xc4\x8dneje usmerjena k problemom vsakdanjega \xc5\xbeivljenja v sedanjosti. Tu se denimo obravnavajo teme kot so birokracija, enakopravnost \xc5\xbeensk ali pa potreba po reformi v industriji. Znana predstavnika sta med drugim Ji\xc7\x8eng Z\xc7\x90l\xc3\xb3ng (\xe8\x92\x8b\xe5\xad\x90\xe9\xbe\x8d, *1941) in pisateljica Sh\xc3\xa9n R\xc3\xb3ng (\xe8\xab\xb6\xe5\xae\xb9, *1950). Wang Meng je pisatelj, ki je po politi\xc4\x8dni liberalizaciji Ljudske republike Kitajske kot prvi eksperimentiral z novimi oblikami v pripovedni tehniki. V svoji kratki zgodbi Oko no\xc4\x8di si je za cilj postavil posnemati zahodnja\xc5\xa1ki Stream of consciousness, kot izrecno navaja v izjavi o svojem namenu. Posebej pomemben \xc5\xbeanr z ozirom na zgodovino in politi\xc4\x8dni diskurz predstavlja reporta\xc5\xbena literatura._NEWLINE_Nadalje je nastala obse\xc5\xbena, potrebam \xc5\xa1irokih mno\xc5\xbeic ustrezajo\xc4\x8da doma\xc4\x8dijska in trivialna literatura._NEWLINE_Huliganska literatura (\xe7\x97\x9e\xe5\xad\x90\xe6\x96\x87\xe5\xad\xa6 - p\xc7\x90zi w\xc3\xa9nxu\xc3\xa9) iz 80-ih let je opisovala \xc5\xbeivljenje naokoli postopajo\xc4\x8dih mladostni\xc5\xa1kih skupin, ki so se iz principa postavljale nad vsa pravila. Zlasti dela Wang Shuo-ja so na Kitajskem izjemno popularna, ne v najmanj\xc5\xa1i meri zaradi avtorjevega zna\xc4\x8dilnega non\xc5\xa1alantnega sloga._NEWLINE_Razmah je do\xc5\xbeivela tudi privzdignjena lirika, ki je med maoisti\xc4\x8dno fazo Ljudske republike komajda \xc5\xa1e obstajala. Posebej naj se omeni tako imenovano \xe2\x80\x9emegleno poezijo\xe2\x80\x9c (\xe6\x9c\xa6\xe8\x83\xa7\xe8\xaf\x97 - M\xc3\xa9ngl\xc3\xb3ng Sh\xc4\xab), ki je izrazila znatno nelagodje nad dru\xc5\xbebenimi razmerami. Najprej je kro\xc5\xbeila samo v zasebnih natisih in v zakotnih, pollegalni \xc4\x8dasopisih. Prvo pesem te stilne smeri, ki je pokazala pot, je leta 1979 zlo\xc5\xbeil B\xc4\x9bi D\xc7\x8eo (\xe5\x8c\x97\xe5\xb2\x9b, *1949) in nosi naslov Odgovor  (\xe5\x9b\x9e\xe7\xad\x94 \xe2\x80\x93 hu\xc3\xadd\xc3\xa1). Nadaljnja znana predstavnika meglene poezije sta denimo \xc5\xa1e G\xc3\xb9 Ch\xc3\xa9ng (\xe9\xa1\xbe\xe5\x9f\x8e, 1956\xe2\x80\x931993) und Sh\xc5\xab T\xc3\xadng (\xe8\x88\x92\xe5\xa9\xb7, *1952)._NEWLINE_Tudi moderna literatura je bila vedno znova v posameznih fazah izpostavljena znatni dr\xc5\xbeavni represiji, \xc5\xa1e posebej denimo med \xe2\x80\x9ekampanjo proti duhovnemu onesna\xc5\xbeenju\xe2\x80\x9c (\xe6\xb8\x85\xe9\x99\xa4\xe7\xb2\xbe\xe7\xa5\x9e\xe6\xb1\xa1\xe6\x9f\x93\xe8\xbf\x90\xe5\x8a\xa8 - qingchu jingshen wuran yundong) leta 1983 ali pa po zatrtju \xc5\xa1tudentskih protestov na Trgu nebe\xc5\xa1kega miru leta 1989._NEWLINE_Sedanja kitajska literatura ne obsega samo del pisateljev in pesnikov iz Ljudske republike Kitajske, pa\xc4\x8d pa tudi dela iz Tajvana ter kitajska dela iz Singapurja, drugih jugovzhodnih azijskih dr\xc5\xbeav ter iz prekomorskih dr\xc5\xbeav. Da sta do sedaj samo dva Kitajca prejela Nobelovo nagrado za literaturo (Gao Xingjian v letu 2000 in Mo Yan v letu 2012), pri\xc4\x8da o \xc5\xa1e vedno omejeni kulturni izmenjavi med vzhodom in zahodom.'